section_heading: Obitelj i školovanje
paragraph_text: Tijekom Rusko-turskog rata ruske snage su 28. lipnja 1877. prešle Dunav i ušle u Svištov gdje su osnovali bazu za svoje daljnje operacije. Nekoliko ruskih časnika, boravilo je u kući Kiselovih, te se tijekom njihovog boravka tada 14-godišnji Pantelej zainteresirao za vojsku. Nakon završetka rata saznaje da se u novom bugarskom glavnom gradu Sofiji otvara vojna škola, te se odlučuje u istu upisati. Pantelejev otac Georgi podržavao je tu odluku, ali se ubrzo razbolio i umro. Godine 1880. Pantelej upisuje Vojnu školu u Sofiji, ali ga te iste godine u nevinoj igri ruskim revolverom ranjava njegov mlađi brat Angel. Srećom, ozljede nisu bile teške, te Pantelej nakon oporavka počinje školovanje u vojnoj školi nastojeći nadoknaditi izgubljeno gradivo. Tijekom trogodišnjeg školovanja u sklopu kojeg je naučio ruski jezik, Kiselov je bio izvrstan student. Diplomirao je 30. srpnja 1883., čime je istodobno dobio i čin potporučnika.